Αγαπητοί μου γονείς, καλά μου παιδιά

Έχουμε να ειδωθούμε πολλές ημέρες. Εύχομαι να είστε όλοι υγιείς.

 Ο καιρός περνάει κι έχουμε ξεκουραστεί αρκετά. Καλό είναι ν΄ αρχίσουμε να διαβάζουμε σιγά σιγά.

 Η πρόθεσή μου είναι να σας δώσω κάποιες οδηγίες για το πώς θα μπορούσατε να χειριστείτε την ύλη του βιβλίου.

 Κάθε μάθημα έχει κάποιο κείμενο για ανάγνωση. Ευκαιρία είναι τώρα που δεν υπάρχει περιορισμός χρόνου να διαβάζει ο κάθε μαθητής μόνος του το κείμενο. Δώστε του αρκετό χρόνο να το ξαναδιαβάσει, να το κατανοήσει και μετά κάντε του ερωτήσεις.

Για ποιον μιλάει το μάθημα; ΠΟΙΟΣ

Σε ποιο μέρος βρίσκονται; ΠΟΥ

Ποια χρονική περίοδο; ΠΟΤΕ

Τι κάνουν; ΤΙ

Γιατί το κάνουν; ΓΙΑΤΙ

 Τέλος ζητήστε **να σας πει με δικά του λόγια** την ιστορία που διάβασε. Καλό θα ήταν και **να γράψει λίγα λόγια** σχετικά στο τετράδιο εργασιών. Επίσης θα μπορούσε και να ζωγραφίσει κάτι.

 Υπάρχουν μαθήματα που έχουν δύο κείμενα ή δύο γραμματικά φαινόμενα μαζί. Καλό είναι να τα χωρίσετε και να τα δουλέψετε σε δύο ημέρες. Να έχουν τα παιδιά τον απαραίτητο χρόνο να τα επεξεργαστούν, να τα κατανοήσουν και να τα κάνουν κτήμα τους.

 Γνωρίζοντας πως υπάρχουν μαθητές που δεν έχουν πρόσβαση σε Η/Υ και εκτυπωτές, σας παρακαλώ, όσοι μπορείτε, συνεργαστείτε.

Μοιραστείτε πληροφορίες, φωτοτυπίες, γνώσεις. Μην αμελείτε το διάβασμα. Όσοι αμελούν θα αποκτήσουν κενά που δεν θα μπορέσουμε να καλύψουμε.